পুরুলিয়া শহর থেকে বাঘমুণ্ডি হয়ে অযোধ্যা যাওয়ার পাহাড়, জঙ্গল ঘেরা সর্পিল রাস্তা। বাঘমুণ্ডি থেকে পাঁচ কিলোমিটার দূরে পাহাড়ের কোলে চড়িদা গ্রাম। ঠিকঠাক রাস্তা না চিনলে গ্রামটিকে খুঁজে পাওয়া এক কথায় অসম্ভব। পথনির্দেশ-এর নামমাত্র চিহ্ন যেমন নেই, তেমনই রাস্তায় ছোট এক-দুটো জনপদ ছাড়া কিছুই চোখে পড়বে না। এই চড়িদা গ্রামে প্রায় একশো পরিবারের বাস। কয়েক প্রজন্ম ধরে যাঁরা একটাই কাজ করে থাকেন - ছৌ নাচের মুখোশ তৈরী করা। খুব আশ্চর্য়ের বিষয়, পুরুলিয়া ছৌ যে মুখোশের জন্য প্রসিদ্ধ - সেই মুখোশের আঁতুরঘর চড়িদার কথা সাধারণ মানুষ শোনেননি বললেই চলে। অথচ, এখানে একের পর এক ছোট ছোট বাড়িতে সার দিয়ে সাজানো শুধুই রঙ বেরঙের মুখোশ। আপনার শহুরে জীবন ছেড়ে হঠাৎ এখানে গিয়ে পড়লে একটাই কথা মনে হবে, "ইস্‌, এটাই তো হতে পারত এরাজ্যের অন্যতম বড় একটা ইন্ডাস্ট্রি।"